Delfi märgib, et tõenäoliselt hakkavad Vene kaasmaalased Eestis tulevikus saama  tunnistusi, mis annavad neile õiguse viisavabaks Venemaale sõitmiseks, ütles Vene välisministeeriumi osakonna juhataja Vladimir Vanijev.    Samas pole aga lõplik otsus selles küsimuses veel langetatud, märkis kaasmaalastega töö ameti analüütikaosakonna juhataja Vanijev venekeelsele nädalalehele Den za Dnjom.    "1999. aasta seaduses on punkt sellest, et kaasmaalased saavad spetsiaalse dokumendi - kaasmaalase tunnistuse. Dokumendi vormi töötab välja Vene Föderatsiooni valitsus," rääkis Vanijev.    Aja jooksul, mis on möödunud seaduse vastuvõtmisest, pole väljastatud ühtegi tunnistust. Esiteks on kaasmaalase mõiste üsna ebatäpne ning teiseks ei ole dokumendi vorm kinnitatud. Vaidluste tulemusel loodi ametkondadevaheline töörühm seadusesse täienduste ja muudatuste sisseviimiseks.    "Me kogusime arvamusi sellest, mida tuleb muuta, rohkem kui 60 riigist - meid informeerivad saatkonnad, meile kirjutatakse otse… Pilt kujuneb välja, teate, üsna paradoksaalne. Tunnistuste  väljaandamise poolt on umbes pool häältest ning selle vastu on vastavalt umbes pool. Kuid aasta lõpuks peame mingi otsuse vastu võtma," ütles Vanijev lehele.    Ametniku sõnul püstitavad mitmed saatkonnad küsimuse, et kui siiski väljastada selliseid tunnistusi, siis peab antud dokumendil olema mingi sotsiaalmajanduslik sisu. Aga viimaseks läheb vaja muuta mitut Venemaa seadust - kodakondsuse seadust, sisse- ja väljasõiduseadust jm.    Mis puutub mõiste "kaasmaalane" definitsiooni, siis see  tõenäoliselt hakkab muutuma. "On nii kitsa kui laia tõlgendamise pooldajaid. Ühed arvavad, et kaasmaalased on vaid Venemaa kodanikud, kes elavalt püsivalt välismaal. Teised ütlevad, et just Vene Föderatsiooni kodanikud ei kuulu kaasmaalaste sekka, sest need on kaaskodanikud. Olla kaasmaalane - see on pigem isiklik valik. Niisiis lähtume meie sellest, et tõlgendamine peaks olema lai, et ei jätaks kedagi ilma tema õigusest pidada ennast Venemaa kaasmaalaseks."    "Kuid on arusaadav, et peale tahteavalduse  peab olema veel mingi kaasmaalase tunnus. On tehtud ettepanek arvestada sellisena liikmelisust mõnes kaasmaalaste organisatsioonis. Vastasel korral tuleks välja nii, et nii Saakašvili kui Landsbergis võiksid saada meie kaasmaalasteks…" võttis kokku Vanijev.